Helsinki, 6.1.2008

Suomen Lakimiesliitto
Uudenmaankatu 4-6 B
00120 Helsinki

Oikeusministeriö
Lainvalmisteluosasto
PL 25
00023 Valtioneuvosto

LAUSUNTO 

Yhdistyslain tarkistaminen (Oikeusministeriön työryhmämietintöjä 2008:3)

Lausuntonaan oikeusministeriön työryhmämietinnöstä Yhdistyslain tarkistaminen (OMTR 2008:3) Suomen Lakimiesliitto lausuu seuraavaa:

Teknisten apuvälineiden käytön lisäämisen mahdollistaminen yhdistyslaissa on kannatettavaa

Lakimiesliitto suhtautuu myönteisesti työryhmän ehdottamaan teknisten apuvälineiden käytön ja etäosallistumisen mahdollisuuden laajentamiseen. On perusteltua, että yhdistyksen kokoukseen voidaan osallistua myös tietoliikenneyhteyden tai teknisen apuvälineen avulla, jos yhdistyksen säännöissä niin määrätään. Tällöin on kuitenkin voitava edellyttää työryhmän ehdotuksen mukaisesti, että osallistumisoikeus ja ääntenlaskennan oikeellisuus voidaan varmistaa perinteiseen kokoukseen verrattavalla tavalla. 

Etäosallistumisen salliminen yhdistyksen tai valtuutettujen kokouksiin ns. off line-tilassa ei ole kannatettavaa

Kokousosallistumisen osalta työryhmässä on ollut eri mielipiteitä siitä, onko kokousosallistumiseksi laissa tarkoitetussa mielessä hyväksyttävä myös ajallisesti fyysisen kokouksen ulkopuolella tapahtuva osallistuminen, kuten äänten antaminen ennakkoon tai jälkikäteen teknisen apuvälineen avulla, vai onko etäosallistumiseksi kokoukseen laissa tarkoitetussa mielessä katsottava ainoastaan fyysisen kokouksen aikana tapahtuva osallistuminen tietoliikenneyhteydellä tai muulla teknisellä apuvälineellä. 

Kuten aikaisemmin mainittiin, Lakimiesliiton mielestä kokoustilanteiden joustavuuden lisääminen teknisten apuvälineiden avulla on ehdottomasti kannatettavaa. Etäyhteyden kautta varsinaisen fyysisen kokoustilanteen aikana tapahtuvan osallistumisen mahdollistaminen onkin tervetullut lisä yhdistyslainsäädäntöön. 

Sen sijaan tilanne, jossa teknisten apuvälineiden välityksellä voitaisiin mahdollistaa myös etu- tai jälkikäteinen osallistuminen esimerkiksi yhdistyksen kokoukseen, ei ole Lakimiesliiton mielestä toivottava. Toteutuessaan tämän tyyppiset järjestelyt johtaisivat suurella todennäköisyydellä epäselviin päätöksentekotilanteisiin, joiden seurauksia jouduttaisiin myöhemmin mahdollisesti käsittelemään oikeusistuimissa.  Tällaiset järjestelyt mahdollistaisivat myös huomattavasti nykylainsäädäntöä enemmän erilaisia eettisesti arveluttavia manipulointimahdollisuuksia kokoustilanteissa ja voisivat näin ollen johtaa epäterveisiin käytäntöihin yhdistystoiminnassa. 

Työryhmän mietinnössä todetaan, että osakeyhtiöissä ja osuuskunnissa off line-osallistuminen olisi vastaavissa tilanteissa mahdollista. Tästä kuitenkin vallitsee oikeusoppineiden keskuudessa hyvin erilaisia mielipiteitä eikä sitä sen takia voi yksiselitteisesti käyttää argumenttina etu- ja jälkikäteisen off line-etäosallistumisen sallimisen puolesta. 

Lakimiesliiton mielestä ei ole yhdistyslakia tarkistettaessa toivottavaa, että lakitekstiin luodaan mahdollisuuksia sellaisten menettelytapojen käyttöönottoon, jotka toteutuessaan suurella todennäköisyydellä luovat epävarmuutta yhdistysten toimintaa koskevaan oikeustilaan. Näin ollen yhdistyslakiin ei tule ottaa säännöksiä, jotka tekevät mahdolliseksi niin sanotun off line-kokousosallistumisen teknisiä apuvälineitä käyttämällä. Kokousosallistumisen ajallisen laajentamisen mahdollistamista koskevalle sääntelylle ei ole Lakimiesliiton käsityksen mukaan yhdistyskentältä myöskään esitetty minkäänlaisia toiveita saati vaatimuksia, joten tämän kaltaiselle sääntelylle ei ole siinäkään mielessä tarvetta. 

Tilien ja hallinnon tarkastus on syytä säilyttää kaikissa yhdistyksissä

Lakimiesliitto pitää tärkeänä, että jonkinlainen tilien ja hallinnon tarkastus säilytetään kaikissa yhdistyksissä, myös pienissä yhdistyksissä. Näin varmistetaan, että jokaisen yhdistyksen toiminta käy vuosittain läpi tarkastuksen, jossa varmistetaan sen toiminnan lainmukaisuus.  On erikseen selvitettävä, mihin raja auktorisoitujen tilintarkastajien vaatimuksen osalta yhdistyksissä asettuu. 

Toimeenpaneva johtaja -elimelle ei ole tarvetta yhdistystoiminnassa

Työryhmän mielipiteet ovat jakautuneet sen suhteen onko yhdistyslaissa mielekästä säätää osakeyhtiön tai osuuskunnan toimitusjohtajaa muistuttavasta toimeenpanevasta elimestä. Lakimiesliiton mielestä yhdistyselämässä ei ole tarvetta kyseiselle elimelle. Nykyinen lainsäädäntö takaa yhdistyksille riittävät keinot hoitaa johtamiseen liittyvät järjestelyt. Toimeenpanevan johtajan kaltaisen elimen mahdollistaminen yhdistystoiminnassa merkitsisi muutosta toiminnan vastuukysymyksiin niissä yhdistyksissä, jotka sitä päättäisivät käyttää. Myös toimivaltuuksien määrittely ja johtavan toimihenkilön työoikeudellinen asema muuttuisivat nykytilaan verrattuna toimeenpanevaa johtajaa käyttävissä yhdistyksissä. Lakimiesliiton mielestä lainsäädäntöä ei ole syytä monimutkaistaa nykyisestä tältä osin eikä toimeenpanevaa johtajaa koskevaa sääntelyä tule ottaa mukaan yhdistyslakiin. 

Kunnioittavasti,

SUOMEN LAKIMIESLIITTO – FINLANDS JURISTFÖRBUND

Jorma Tilander
Toiminnanjohtaja